Caffao

Caffao de Rustego de Caschifelon, conosciuo semplicemente comme Càffao ò Caffaro (latin Cafarus; Castrofin, 1080-81 - Zena, 1166), o l'é stæto 'n ommo polittico e cronista zeneize.

 Biografia 
Caffao o nascette in gio a-o 1080-81 da Rustego segnô de Caschifelon, una piccena localitæ da Val Ponçeivia ancœu dita Castrofin, inta ceive de San Çeprian. O l'apartègne quindi a 'n'antiga famiggia d'origine viçecomitâ, che in eppoca feüdâ e comunâ a l'aiva parteçipao a-o governo de Zena.

A primma mençion do Caffao a remonta a-o 20 luggio 1100, quande o so nomme o compâ con quello do poæ inte 'n atto into quæ di ecclexasteghi renonçiavan a ogni so drito insci-â gexa di SS. Sarvao e Tomao de Fasciœu. In quello mæximo anno, o 1º d'agosto, o Caffao o s'imbarcò con di atri Zeneixi a-a votta da Palestiña, pe portâ agiutto a-i primmi croxæ in Tærasanta. O viægio o rapresentò un'esperiença fondamentâ inta vitta do zoeno Caffao, sorvetutto pe quante aviæ resguardao a so futua attivitæ de cronista, naratô de pattrie memoie. De seguo o fu presente a-o convegno de Laodiçea, into quæ o Bardoin d'Edessa o fu descignao nœuvo re de Geruzalemme; sença dubbio o parteçipò a-e scoribande di Zeneixi e di atri croxæ contra e localitæ ocupæ da-i Sæxin. Inta primaveia do 1101 o se transfei co-a flotta a-o Zaffo pe razonze da pœu Geruzalemme, donde o giorno de Pasqua o l'ascistette a-o miaco di lummi inta cappella do Santo Seporco. Succescivamente o seguì o Ghigermo Imbriægo inte l'asciddio e inta vittoioza conquista de Cezarea; e da questa çittæ o partì pe fâ ritorno in patria insemme co-o corpo de spediçion zeneize inte l'ottobre 1101. thumb|O busto do Caffao
L'esperiença de croxao e o sogiorno in Tærasanta, donde converzeiva ommi da ogni paise d'Œüropa e donde cresceiva de giorno in giorno o prestiggio di Zeneixi, se incidettan indubbiamente insci-â formaçion morâ e çivî do zoeno, ghe feççan ascì comprende che a parteçipaçion a-a croxâ a l'aiva marcao l'inandio da potença econommica e mainæa da Repubbrica ligure: proppio da questa impreiza trassan inspiaçion e prattica attoaçion i annæ da çitæ. O Caffao mæximo o preciza d'avei començao a destende e so notte quand'o l'ea ventenne.

Doppo o so viægio in Oriente pe çirca un ventennio e fonte no forniscian notiççie in sci-ô Caffao, a ecceçion de 'na breve notiççia do frevâ 1111 da-a quæ imprendemmo che i consoi zeneixi aggiudicon a-a gexa de San Scî fœua de miage e dexime de quante i figgi do Rustego de Caschifelon aivan ereditao da-o poæ. L'è probabile che in questo periodo de tempo o Caffao o se segge dedicao a-o comerçio e a-i studdi, aquixindo una çerta prepaaçion cortuâ e o l'agge posciuo dâ prœuva de dritua morâ in moddo da impoñise a l'atençion di governanti. De fæto into 1121, quand'o no l'aiva ancon rivestio nisciun incarrego pubbrico, o fu posto a-o scianco do zeneize Barizon e çernuo comme rapresentante di interesci da çittæ nanti Callisto II inta vertença tra Zena e Piza pe a consegraçion di veschi inta Corsega. O Caffao o soggiornò a Romma o tempo necessaio pe perorâ e receste zeneize. O razonse torna a corte pontifiççia into 1123 pe difende nanti o Collegio di cardenæ a poxiçion de supremaçia de fæto aquixia da Zena inte l'izoa. E tratative fun condute assæ abilmente da-i inviæ zeneixi, che ariescin a guaagnâse e scimpatie de tanti prelati e do ponteffixe mæximo, o quæ o l'impedì a-i presuli pizen a consagraçion di veschi in Corsega e o l'elevò Zena a sede arçivescovî, solevando e proteste de l'arçivesco de Piza, che a l'anonçio de "inique" decixoin o scaggiò a-i pê do pontefixe l'anello e a mitra. 

Questa scena a l'è stæta plasticamente descrita da-o Caffao inti so Annæ (ad annum 1123). Into passo, però, o cronista o no manca de sottoliniâ co-in tocco interessao l'importança da proppia attivitæ into soggiorno roman lasciando traspirâ un giustificao senso de fiertæ pe a feliçe concruxon da delicâ miscion.

Primma do so segondo viægio a Romma, into 1122 o Caffao o l'ea stæto ciamao pe a primma votta a-a càrega de conso do Comun e di Ciæti (ò Plaççiti), carega inta quæ o vègne confermao into 1125. Into corso de quest'urtimo anno o ligò o proppio nomme a 'n'impreiza militâ, inta quæ o rivelò de capaçitæ de stratega e de qualitæ d'energico ommo d'açion. De fæto into settembre, a-o comando de 'na squaddra de sette galee, o se portò a l'amâ pe fâ a caccia a-e imbarcaçioin pizañe che incroxavan tra a Provença e a Sardegna assalindo e nave da carego zeneize: o razonzette Ciongin e o n'espugnò a çittadella, catturando un grosso mercantî nemigo e fando benben di prexonê, ch'o portò a Zena. De questo epizoddio ascì o Caffao o feççe 'na diligente espoxiçion inti Annæ, benchè a naraçion a segge chì ciutosto sobria e suççinta a peto de quella di atri avegnimenti di quæ o fu protagonista, e ch'en tratæ invece assæ ciu diffuzamente. Incangio manca inti Annæ quásesæ tocco a-a miscion desgugeita da-o Caffao a Barçeloña presso o Raimondo Berengaio into 1127, anno into quæ o crovì pe-a terça votta a carega de conso. miniatura|350px|sinistra|O Poistæ tra i Consoi do Comun e i Consoi di Ciæti, miniatua da-o manuscrito de PariggiInto corso de st'ambasciaia, ch'o l'aministrò insemme co l'Ansado Crispin, o l'ariéscì a concrue o 28 novembre 1127 un tratao commerçiâ ciutosto vantaggiozo pe Zena, into quæ vegniva stabilio tutti i tributi che doveivan ese pagæ da-e nave zeneize che davan attacco inte tære do conte.
Into 1130, quande pe a primma votta in Zena fu separao e careghe de conso do Comun da quelle de conso di Ciæti - a quest'urtimi pertoccava l'aministraçion da giustiççia inti varri sestê da çitæ -, o Caffao o fu çernuo subito comme conso di Ciæti pe a "compagna" da Porta. 

Doppo o 1130 amanca so notiççie pe ciu che 'n dexennio. Questa lacuña a ven generalmente atribuia da-i studioxi a un soggiorno da lê compio in Oriente, in sce i orme da zoenî esperiença in Tærasanta. Tâ ipottexi a se baza insci-ô fæto che, inte 'na so œuvia minô, o Liber de liberatione civitatum Orientis, o Caffao o descrive a conquista do castello de Margat, inta Sciria, compia into 1140 da-o Rainado de Mazoir, un epizodio ch'o no ven aregordao da nisciun di nomioxi cronisti de Croxæ. L'avegnimento o l'è narrao con tanta evidença e efficaçitæ da fâ pensâ che o Caffao o segge stæto testimonnio oculâ de l'impreiza ò, aomanco, o l'agge conosciuo ben quarche persoñe ch'aivan pigiao parte a l'asciddio de Margat. E ascì e indicaçioin toponomasteghe relative a varrie localitæ da Sciria e a-e so distançe in miggia mæñe e tereste, contegnue into Liber, pan depoñe a favô de 'n viægio in Oriente succescivo a-a zoenî spediçion a-o seguito di croxæ, a meno che no se vœugge fâ remontâ ste notiççie a-a færea memoia do Caffao ancon zoenetto ò a de informaçioin indirette riçevue da di mercanti. Tuttavia, e frequente aluxoin a-o Caffao ch'o "vidde", "percorse" e "conobbe" quelle localitæ fan pensâ proppio a 'n' esperiença diretta, perchè o Caffao inta so œuvia o l'è sollito dœuviâ quest'esprescioin solo inti caxi inti quæ o fu fixicamente presente a quant'o nara. 

Into 1141 o Caffao o ricompâ tra i consoi do Comun, into 1144 tra i consoi de Placitis e, into 1146, ancon tra quelli do Comun. Inte st'urtimo anno o ghiò a spediçion zeneize ch'a sotrasse a-i Sæxin l'izoa de Menorca e a tentò a conquista d'Armàia. Tuttavia, ciu che l'abilitæ militâ do Caffao - ch'a fu senç'atro noteive e a portò a di concreti risurtæ - in quest'impreiza sprandì anco-ina votta a so abilitæ polittica e diplomattica. Lê de fæto o stipulò a Cordova un accordio co l'Arfonso VII de Castiggia e o poze e baze de quell'alliança zeneize-castigiaña ch'a portò l'anno succescivo a-a conquista d'Armaia e Tortoza. Inti Annæ o Caffao o se diffonde con benben di particolæ in sce l'impreiza, introduxendo discorsci diretti e sorvetutto mettendo in primmo cian a proppia persoña: de l'impreiza o fu l'effettivo cappo, in grao ascì de impoñe a-o Comun a çernia de l'atro zeneize ch'o fu a-o so scianco.

O soggiorno in Spagna into 1146, a vixon diretta de localitæ, a conoscença di acordi tra Zena e a Castiggia fun indispensabili a-o Caffao pe condue a terme un'atra so breve œuvia storica: l'Historia captionis Almarie et Tortose, dedicâ a l'impreiza vittoioza do 1147-48. O no preize parte a questa spediçion, ma o conobbe megio de qualunque atro i retroscena da conquista da lê mæximo preparâ e, foscia pe questo, o dedicò ecceçionalmente una trataçion speçiffica a 'n'impreiza a-a quæ o no l'ea stæto presente. A senscibilitæ do Caffao verso l'impreiza spagnolla e o so interesse pe queste vexende ne son testimoniæ ascì da-o fæto che into 1149 o fu tra i çittadin che antiçipon a-o Comun i dinæ necessai pe sâdâ e speize sostegnue in Spagna, ótegnìndone in cangio a poscibilitæ de perçepî de pubbriche intræ scin a l'estinçion do creddito. In questo moddo o nomme do Caffao o se liga ascì a-o primmo exempio de quella peculiâ instituçion zeneize ch'a fu a "compia".

Sempre into 1149 o fu elezuo pe a sesta e urtima votta, conso do Comun, sença però ese protagonista de quarche fæto saliente. Doppo o consoægo, o se mantègne pe 'n çerto periodo lontan da-a vitta pubbrica: poemo ancon aregordâ o so intervento into 1147 comme rappresentante do Comun a-a vendia che, inte l'arvî, i figgi de Coña de Veçan feççan de ogni so possesso into territoio de Sestri Levante. Foscia proppio inte sti anni, lontan da-a politica attiva, o l'andava rivivendo a riozo a proppia attivitæ pubbrica inseindoa into ciu ampio quaddro da vitta do Comun zeneize. O repigiava e primitive notiççie da lê redatte a-o momento de varrie esperiençe d'ommo de governo, comme aponti personæ ò breve relaçioin da presentâ a-a Repubbrica; o l'andava contempoaniamente ampliandoe co-i prinçipæ fæti e i ciu importanti cangiamenti avegnui into Comun zeneize e o dava coscì vitta a quello primmo nuccleo de pattrie memoie scrite ò dettæ pe gusto personâ, che attrassan into 1152 l'atençion di governanti zeneixi. Into 1152 de fæto o Caffao o presentò i so Annæ in pin conseggio e o ne lezette di passi a-i consoi, i quæ, comprendendone l'utilitæ, ordenon a-o pubbrico scrivan Ghigermo de Comba de transcrivili e de inseili tra i documenti ófiçiæ do Comun. Con questa decixon nasce in Zena a primma œuvia storica do Medioevo scrita da 'n laico, de contegnuo çivî, aotenticâ e reiza ófiçiâ da l'intervento di organi de governo de 'na çittæ. O Caffao o fu quindi investio da fonçion de pubbrico arecugiao de pattrie memoie e foscia inviao a continoâ a so œuvia otr'a-o 1152. Ma no pâ ch'o segge stæto ben soleççito into continoâ i Annæ. 

Foscia a difiççile scituaçion polittica e econommica da Repubbrica a-a meitæ do seccolo, quande no s'atrovava in Zena di çittadin onesti disposti a açetâ o consolato pe i gravi oneri finançiai ch'o comportava, a distrasse o Caffao da l'attivitæ de cronista, a-o riportò inte l'agon politico e a-o spinse a assumme, into 1154, ciu che settantenne, l'incarrego d'ambasciao presso o Federigo Barbarossa. De questa so primma miscion presso l'impiao possedemmo scarse notiççie inti Annæ, donde en aregordæ e manifestaçioin de scimpatia e e generiche esprescioin de circostança dœuviæ da-o Barbarossa inti confronti di rappresentanti zeneixi. S'emmo da credde a Otton de Frixinga, i Zeneixi presenton a l'impiatô di ræi exemplæ d'animæ, quæ lioin, struççi, pappagaggi, che provegnivan da-e scoraie da liatri effetoæ contra i Sæxin in Spagna.

Ciu impegnativa fu senç'atro a segonda ambasciaja presso o mæximo Fredrigo, into 1158, a-o castello do Bosco, comme lascia capî a presença contemporannia de œutto aotoeivi çittadin zeneixi capezæ da-o Caffao.

Questa votta ghe fu un veo e proppio scontro de poxiçion, ascozo da un'abile schermaggia diplomatica, caozao da-o refuo zeneize de pagâ i tributi e da l'aodaxe atezamento assonto da-i çittadin da Repubbrica, ch'aivan erto una nœuva çenta muæa contra un eventoâ attacco da parte de l'exerçito impeiâ. Da-i inviæ zeneixi o Federigo o no l'ariescì a ótegnî che un generico zuamento de fedeltæ e un don de 1.200 marchi d'argento, mentre o se vidde constreito a riconosce tutti i precedenti privileggi imperiæ di quæ gódíva a çitæ.

A miscion presso o Barbarossa a l'è l'urtimo atto da vitta pubbrica do Caffao. Semmo ancon da-e fonte che lê, comme descendente do Rustego de Caschifelon, o parteçipava a-a riscoscion de dexime de quarche ceive e a-o sfrutamento de doi moin inta Ponçeivia, mentre inte 'n arbitrato do 1158 o ven riconosciuo comme propietaio de ben into pœuzzo de Pontedeximo. O possedeiva ascì teren e case in proscimitæ de Zena, accatæ into 1160 da-o Scimon Doia.

O peizo di anni o gravava zœumoæ insci-ô vegio Caffao, o quæ no solo o l'aiva abandonao a vitta pubbrica, ma o tralasciava ascì d'atende a-a so fadiga d'annalista ófiçiâ e de dettâ e so memoie, coscì che, lê vivo, l'inseimento di Annæ into codiçe aotentico do Comun o no l'andò otra e vexende do 1154. De fæto, a partî da-o 1155, a-o nomme do Caffao ven asciancao l'esprescion "de boña memoia", sostitoia dapœu da di atre analloghe riservæ a-e persoñe defunte. Da-a rente a-o Caffao, zœumoæ in etæ avançâ, gh'ea quindi un conlaboatô, comme conferma o fæto che l'urtima parte di Annæ, da-o 1152 a-o 1163, a rivela un mutamento de stile, una varietæ de ton, un mutamento inte l'incianto mæximo do conto che no se pœu attribuî escluxivamente a-a maturitæ razonta da-o cronista. Bezœugna quindi pensâ, comme l'è stæto prospetao da l'Arnaldi, che "tra o vegio Caffao intento a compoñe i annæ, e i annæ mæximi quæ n'appan into codexo aotentico, no dovette esighe solo o diaframma rappresentao da-o pubbrico scrivan, ma ascì a mediaçion de chi, segge scrivendo direttamente sotta detatua do Caffao, segge laoando in sce 'n sboçço scrito, ò detao in precedença da lê, o l'ebbe cua d'attezzâ o testo de scingole notiççie inta forma ciu appropiâ, inquadrando o conto di fæti inte 'na cornixe chi attriboiva a-a testimoniança de l'annalista i caratteri da pubbriçitæ e de l'aotentiçitæ". Questo collaboratô o l'è zœumoæ generalmente identificao co-o zoeno scrivan Macrobio, ch'o l'è raffiguao da-a rente a-o vegio Caffao inta miniatua iniçiâ do codiçe aotentico di Annæ. Tuttavia ascì a presença de 'n conlaoao inta stezua definitiva di Annæ a no l'amerma i meiti do primmo cronista laico do mondo medievâ, aotô de 'n'œuvia d'argomento çivî ch'a no remonta a-a creaçion do mondo, ma a descrive con efficaçitæ lettiaia e obiettivitæ storica e vexende da proppia çitæ, visciue da 'n ommo averto verso de iniçiative aodaçe, animao da 'na religioxitæ pe ninte fatalistega. 

A morte a cugette o Caffao into 1166 inte 'n momento into quæ o Comun zeneize o l'ea travagiao da-e primme lotte intestiñe e o traversava 'na profonda crixi polittica, tâ da indue l'ançian ommo de stato, profondamente amægao da-a scituaçion, a arrestâ a-o 1163 i Annæ, pe passâ sotta scilençio un periodo travagiao da stoia zeneize.

 Œuvie 
 Annæ
 Liber de liberatione civitatum Orientis
 Regni Iherosolymitani brevis historia
 Historia captionis Almarie et Tortose

 Bibliografia 



 Atri progetti 

Categorîa:Biografìe
Categorîa:Çitén da Repùbrica de Zêna
Categorîa:Stöia de Zena
Categorîa:Politica